open-index/open-wikipedia-markdown huggingface dataset:
Ganumedes (mitologie)

duimnael|Ganumedes word op dié borsbeeld geïdentifiseer as ’n nie-Griekse Trojaan. Die beeld is ’n kopie van ’n Griekse model wat in 1784 ontdek is.

**Ganumedes** (Grieks: Γανυμήδης) was in die Griekse mitologie ’n goddelike held en Trojaanse prins, seun van Tros van Dardanië en Kallirroë. Hy was die aantreklikste sterflike, en daarom het Zeus in die vorm van ’n arend hom ontvoer om sy minnaar en skinker vir die gode op die berg Olimpus te word.

’n Maan van die planeet Jupiter, wat deur Galileo Galilei ontdek is, is na Ganumedes genoem.

## Mite 
Ganumedes is deur Zeus van Berg Ida in Frigië ontvoer terwyl hy skape opgepas het. Toe Zeus hom sien, het hy dadelik op hom verlief geraak en ’n arend gestuur om hom na Olimpus te neem, of hy het self in ’n arend verander.

As ’n Trojaan vorm Ganumedes deel van die vroegste, pre-Hellenistiese vlak van Egeïese mite. Plato het gemeen dat hy deur die Kretensers uitgedink is as bewys van "plesier […] teen die natuur in". Homeros brei nie uit oor die erotiese aspek van Ganumedes se ontvoering nie, maar dit is beslis op ’n erotiese manier dat Afrodite na sy blonde Trojaanse skoonheid verwys in Homeros se *Loflied aan Afrodite*, waarin sy praat van Zeus se liefde vir Ganumedes.

Op Olimpus maak Zeus sy minnaar onsterflik en hy word die skinker van die gode in die plek van Hebe. J. Veckenstedt (*Ganymedes*, Libau, 1881) het probeer bewys dat Ganumedes die oorsprong was van die drank heuningbier, wat in Frigië ontstaan het.

Ganumedes se pa, Tros, het intussen oor sy seun getreur. Zeus stuur toe vir hom twee perde, so vinnig dat hulle oor die water kon hardloop.

Zeus gee later vir Ganumedes ’n plek aan die hemelruim as die sterrebeeld Waterdraer, wat steeds met die sterrebeeld Arend (Aquila) verbind word. Sy naam is ook gegee aan een van die mane van Jupiter, die planeet wat na Zeus se eweknie in die Romeinse mitologie genoem is.

## Galery 

Lêer:Zeus i Ganimedes, terracota. Taller corinti, 480-479 aC. Museu arqueològic d'Olímpia.JPG|Zeus ontvoer Ganumedes, wat ’n haantjie vashou wat hy blykbaar as geskenk by Zeus gekry het, terracotta, 5de eeu&nbsp;v.C., Olympië
Lêer:ganyrubn.jpg|Die verkragting van Ganumedes, deur Rubens
Lêer:Berlin Painter Ganymedes Louvre G175.jpg|Ganumedes met ’n hoepel en ’n haantjie, sy liefdesgeskenk van Zeus (wat hom aan die ander kant van die vaas volg), 490&nbsp;v.C., Louvre

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Ganymede (mythology)*

## Eksterne skakels 
* Die Mite van Zeus en Ganumedes .
* Peter R. Griffith oor die homo-erotiese simboliek van Ganumedes
* Beelde: https://web.archive.org/web/20030809172111/http://mapage.noos.fr/dardelf2/museum4/Ganymede.jpg, http://www.psychodelicates.com/The%20Rape%20of%20Ganymede%20by%20Rubens.gif , https://web.archive.org/web/20050416030434/http://www.theoi.com/image/O24.6Ganymedes.gif, *[Alternatiewe weergawes van die Ganumedes-mite](http://articles.gourt.com/en/Ganymede%20(mythology))
Krios

**Krios** of **Kreios** (Grieks: Κριός, Κρεῖος) was in die Griekse mitologie een van die Titane, die reusagtige kinders van Uranos (Hemel) en Gaia (Aarde).

Daar is omtrent niks oor Krios bekend nie. Friedrich Solmsen merk in *Hermes* 117.4 (1989:413-422), bl. 419, op: "Oor Koios en Kreios moet ons erken ons weet niks." Sy metgesel was Eurubia, dogter van Gaia (Aarde) en Pontus (See), en hulle het Astraios, Pallas en Perses gehad. Astraios het by Eos (Daeraad) die kinders Eosforos, die Sterre en die Winde gehad.

Krios is saam met die ander Titane deur Zeus en die ander Olimpiese gode onttroon in die Titanestryd. Ná die oorlog is hy en die meeste van sy broers en susters na Tartaros verban.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Crius*
VfL Oythe

** VfL Oythe** is 'n sportklub uit Vechta in die deelstaat Neder-Sakse in Duitsland. Behalwe sokker, het die klub ook onder meer afdelings vir gimnastiek, vlugbal en voltige (gimnastiek op perde). *Oythe* is 'n dorpswyk van Vechta wat tot in 1933 'n onafhanklike dorp was.

Die klub is op 7 Junie 1947 gestig, maar die mans-sokkerafdeling het nog altyd in die laer streeksligas meegeding. Die grootste prestasie was om in 2009 na die Oberliga te promoveer.

Die klub het bekendheid verwerf deur sy dames-vlugbalafdeling, wat in die 1980’s in die *1. Bundesliga* meegeding het en in 1983 tweede geëindig het. Die klub het in hierdie tyd verskeie spelers vir die Duitse nasionale vroue-vlugbalspan opgelewer.

## Onlangse ligaposisionering 
## Eksterne skakels 
* Amptelike klubwerf
Seilplankry

[duimnael|regs|250px|'n Seilplankryer in [Hawaiï]]

**Seilplankry** is 'n watersport wat met behulp van 'n branderplank waarop 'n seil gemonteer is beoefen word. Die mas word aan die plank gemonteer deur middel van 'n vryroterende kruiskoppeling. Aan die mas word 'n gevurkte boom gemonteer. Die seil wat tussen die mas en boom gespan word het tipies 'n oppervlakte van tussen 3 en 12&nbsp;m2.
Tartaros

**Tartaros** (Grieks: Τάρταρος, *diep plek*) was onder die aarde – ’n diep, somber plek, ’n put van foltering en lyding, ’n plek onder die onderwêreld. In die *Gorgias* skryf Plato (omstreeks 400&nbsp;v.C.) dat siele ná die dood geoordeel word, en dié wat gestraf moet word, word na Tartaros gestuur. As ’n plek van straf kan dit as ’n hel beskou word. Die klassieke Hades, daarenteen, is meer soos die Ou Testament se Sjeool.

Nes ander fundamentele entiteite (soos aarde en tyd) is Tartaros ook ’n oerkrag of -god.

## Tartaros in die Griekse mitologie 
[duimnael|[Persefone hou ’n oog oor Sisufos in Tartaros, omstreeks 530&nbsp;v.C.]]
In die Griekse mitologie is Tartaros ’n god en ’n plek onder Hades (die onderwêreld). In Hesiodus se *Teogonie*, omstreeks 700&nbsp;v.C., is die god Tartaros die derde krag wat uit die leemte Chaos ontstaan het ná Gaia, Aarde en Eros, Liefde.

Hesiodus het gemeen as ’n aambeeld uit die hemel gegooi word, sal dit nege dae lank val voor dit die aarde bereik. Daarna sal dit nog nege dae lank na Tartaros val. In Homeros se *Ilias* (omstreeks 700) sê Zeus dat Tartaros "net so ver onder Hades is as wat die hemel bo die aarde is". Dit was so ver onder die aarde en so ver van die son dat dit deur drie lae van die nag omsluit is.

Terwyl Hades die plek van afgestorwenes is, het Tartaros ook ’n paar inwoners. Nadat Kronos, die oppergod van die Titane, aan die bewind gekom het, het hy die siklope in Tartaros laat opsluit, en volgens sommige mites ook die honderdhandiges. Zeus het hulle vrygelaat om hom te help in die Titanestryd waarin hy Kronos verslaan het. Daarna is baie van die Titane na Tartaros verban. Later, nadat Zeus die monster Tufon, die kind van Tartaros en Gaia, oorwin het, het hy hom ook in dié donker put gegooi.

Nog ’n bekende inwoner van Tartaros was Sisufos, wat vir die pa van Egina, een van Zeus se minnaresse wat hy ontvoer het, vertel het waar sy dogter is. Zeus het dit as uiterse verraad beskou en het Sisufos gedwing om ’n groot rots met ’n berg op te rol. Net wanneer hy bo was, het dit weer afgerol en moes hy van voor af begin.

## Tartaros in die Romeinse mitologie 
In die Romeinse mitologie is Tartaros die plek waarheen sondaars gestuur word. Vergilius beskryf dit in die *Eneïde* as ’n enorme plek, omring deur die brandende rivier Phlegethon en met driedubbele mure om te keer dat sondaars ontsnap. Dit word bewaak deur ’n veelkoppige slang met sy kakebene wawyd oopgesper.

In Tartaros is ’n put wat twee keer so ver in die aarde af strek as wat die berg Olimpus bo die land van die lewendes is. Onderin die put lê die Titane, die tweelingseuns van Aloeus en talle ander sondaars. In Tartaros self word nog sondaars aangehou.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Tartarus*

* * Hesiodus, *Teogonie*; Homeros, *Odussee,* XI, 576 ff; Vergilius, *Eneïde,* VI, 539-627.
Asteria

duimnael|Asteria en Foibe op die Pergamon-altaar.

**Asteria** was in die Griekse mitologie uit die tweede geslag Titane. Sy was die godin van voorspellings, profetiese drome en astrologie.

Asteria was volgens Hesiodus die dogter van die Titane Koios en Foibe en die suster van Leto. Volgens hom het sy ’n dogter, Hekate, by Perses gehad. Asteria het in die Egeïese See gespring in die vorm van ’n kwartel om te ontsnap van Zeus se romantiese attensies. Sy het toe in die eiland Asteria verander.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Asteria*

## Eksterne skakels 
* Theoi Project: Asteria
Eos

**Eos** (Grieks: Ἠώς of Ἕως) was in die Griekse mitologie uit die tweede geslag Titane. Sy was die verpersoonliking van die daeraad.

Eos was die dogter van die Titane Huperion en Teia of Pallas en Styx en die suster van Helios (son) en Selene (maan). Die drie se name was ook die algemene Griekse name vir daeraad, son en maan.

Volgens Hesiodos het sy twee kinders by Titonos gehad, Memnon en Emation.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Eos*

## Eksterne skakels 
* Theoi Project: Eos
Epimeteus

duimnael|Pandora se geskenk aan Epimeteus

**Epimeteus** of **Epimetheus** (Grieks: Ἐπιμηθεύς; "na" + "gedagte, dus "nagedagte"; "nakennis") was in die Griekse mitologie uit die tweede geslag Titane. Sy tweelingbroer het die kontrasterende naam Prometeus ("voorsorg", "voorbedagtheid") gehad. Die twee was "verteenwoordigers van die mensdom".

Epimeteus was die seun van die Titane Iapetos en Temis. Sy ander broers was Atlas en Menoitios.

Volgens Hesiodus (in sy *Teogonie*, 527ff;) het Epimeteus die geskenk Pandora van die gode aanvaar. Hoewel daarop gesinspeel word dat hulle getrou het, word dit nie eksplisiet genoem nie. In latere mites het hulle ’n dogter, Pirra.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Epimetheus*

* Kerenyi, Karl, 1951. *The Gods of the Greeks*.
Koios

**Koios** (Grieks: Κοῖος) was in die Griekse mitologie een van die Titane, die reusagtige kinders van Uranos (Hemel) en Gaia (Aarde). Hy was die god van wysheid in die mitologie en dus die slimste van die Titane.

Soos die meeste van hulle het hy nie ’n aktiewe rol gespeel in die Griekse godsdiens nie; hy verskyn net in lyste van Titane, soos in Hesiodus se *Teogonie* 133. Ovidius verwys in *Metamorfoses* (VI.185) na Koios se obskure aard: "Latona, daardie Titaan wat Koios verwek het, wie hy ook al is". Volgens M.L. West in "Hesiod's Titans" (*The Journal of Hellenic Studies* **105**, 1985:174–175) is Foibe se man Koios " ’n selfs meer obskure karakter".

Koios was egter veral belangrik vanweë sy nakomelinge. Hesiodus noem onder andere Hekate, dogter van Asteria. By sy suster Foibe het Koios die kinders Leto en Asteria gehad. Leto het by Zeus, die seun van Koios se mede-Titane Kronos en Rea die tweeling Artemis en Apollo gehad.

Koios is saam met die ander Titane deur Zeus en die ander Olimpiese gode onttroon in die Titanestryd. Ná die oorlog is hy en die meeste van sy broers en susters na Tartaros verban.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Coeus*

## Eksterne skakels 
* Koios in die letterkunde
* Godchecker: Coeus
* Die stamboom van Koios
Leto

**Leto** (Grieks: Λητώ) was in die Griekse mitologie uit die tweede geslag Titane. Sy was die godin van onsigbaarheid.

Leto was die dogter van die Titane Koios en Foibe (volgens Hesiodus) en die suster van Asteria. Sy is ook die ma van Zeus se tweeling Apollo en Artemis. Ná hul geboorte het sy feitlik van die toneel af verdwyn.

Haar eweknie in die Romeinse mitologie is **Latona**.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Leto*

## Eksterne skakels 
* Theoi Project: Leto
Menoitios

**Menoitios** (Grieks: Μενοίτιος) was in die Griekse mitologie uit die tweede geslag Titane. Hy was die seun van die Titaan Iapetos en die broer van Prometeus, Epimeteus en Atlas.

Zeus het Menoitios met ’n weerligstraal doodgemaak in die Titanestryd, die oorlog tussen die Titane en die Olimpiese gode, en hom na Tartaros verban. Sy naam beteken "vernietigde krag" (Hesiodus in *Teogonie* 507, & 514).

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Menoetius*
Prometeus

[duimnael|170px|Prometeus se lewer word deur ’n arend geëet, Jacob Jordaens (omstreeks 1640), Wallraf-Richartz-museum in [Keulen, Duitsland.]]
[duimnael|Prometeus met die arend Ethon en [Atlas (mitologie)|Atlas (Lakoniese bak, ong. 530 v.C.).]]

**Prometeus** of **Prometheus** (Grieks: Προμηθεύς; "voor" + "gedagte", dus "voorsorg", "voorbedagtheid") was in die Griekse mitologie uit die tweede geslag Titane. Sy tweelingbroer het die kontrasterende naam Epimeteus ("nagedagte"; "nakennis") gehad. Die twee was "verteenwoordigers van die mensdom".

## Die mite 
Prometeus was die seun van die Titane Iapetos en Temis. Sy ander broers was Atlas en Menoitios. Hy was bekend vir sy intelligensie en daarvoor dat hy vuur van Zeus gesteel en vir die mens, met wie hy bevriend was, gegee het. Zeus het hom toe gestraf deur hom aan ’n rots in die Kaukasus vas te bind en ’n arend sy lewer te laat uiteet. Elke dag het die lewer vanweë sy onsterflikheid teruggegroei en die volgende dag het die arend dit weer geëet.

Herakles bevry Prometeus en versoen hom met Zeus, wat toe besluit om die mensdom te straf. Hy gee die kunstige Hefaistos opdrag om 'n mooi vrou te skep: haar naam was Pandora. Al die gode het gehelp om haar met gawes van die liggaam en siel uit te rus. Zeus gee haar toe 'n geslote kissie, wat alle boosheid en lyding bevat, en stuur haar na die mense.

Prometeus, die vooruitsienende, waarsku vergeefs sy broer Epimeteus, die nadenkende, daarteen om 'n geskenk van Zeus te aanvaar. Epimeteus raak verlief op Pandora se skoonheid, en neem haar as sy vrou. Pandora maak uit nuuskierigheid die kissie oop en alle pyn en lyding kom uit die kissie oor die mensdom. En so verval die mens steeds dieper in die sonde, totdat Zeus besluit om hulle deur 'n sondvloed te vernietig. Die vroom Deukalion, 'n seun van Prometeus, en sy vrou, Pirra, 'n dogter van Pandora, hoor daarvan en bou vir hulle 'n skip om die vloed vry te spring. Toe die water ná die negende dag weer daal en hulle teen die bergpiek van Parnass land, vra hulle Zeus vir nuwe mense. Hulle word die raad gegee om die bene van hul grootmoeder agter hulle te gooi. Prometeues verduidelik aan hulle die grootmoeder is die aarde en haar bene die klippe. Uit die klippe wat Deukalion agter hom gooi, kom mans, en uit die stene wat Pirra agter haar gooi, kom vroue te voorskyn. So ontstaan dan die nuwe mensegeslag.

## Verwysings 
* Kerenyi, Karl, 1951. *The Gods of the Greeks*.

## Eksterne skakels 
* Theoi Project: Prometeus
*15px Hierdie artikel is vertaal uit die Engelse Wikipedia
Chtoniese gode

duimnael|200px|’n Chtoniese heiligdom in Akragas

**Chtoniese gode** (Grieks: θεοί χθόνιοι; χθόνιος; *theoi chtheonioi, chthonios*) is gode met betrekking tot die aarde en veral die onderwêreld. Die term word veral gebruik om onderskeid te tref tussen die gode in die Griekse mitologie.

Die Griekse *chthon* (χθών) is een van die vele woorde wat die Grieke het vir "aarde". Dit verwys eerder na die binnekant van die aardbodem as na die oppervlak (soos met die woord *gaea*) of ’n gebied (soos met die woord *chora*).

Die chtoniese gode vind hul wortels in ’n ou Mediterreense tradisie wat verbind word met vondste in Anatolië. Die siklus van die natuur, asook dié van die lewe en die verdere lewe ná die dood, is die belangrikste take waarmee hierdie gode hulle besig hou.

## Chtoniese en Olimpiese gode 
Terwyl die term "chtonies" vandag gebruik word om gode aan te dui, het die antieke Grieke terme soos *chthonie* en *chthonios* in ’n meer spesifieke betekenis gebruik, naamlik om te verwys na die manier waarop mense offerandes aan die gode gebring het. So is hele diere verbrand en aan die gode geoffer.

Hoewel chtoniese gode veral verbind is met vrugbaarheid, was hulle nie die enigste gode vir wie dit belangrik was nie. Demeter en Persephone het albei te doen gehad met die vrugbaarheid van die grond, hoewel Demeter ’n tipiese Olimpiese kultus en Persephone ’n chtoniese kultus gehad het.

Die onderskeid is ook nie baie duidelik nie. Sommige Olimpiese gode, soos Hermes en Zeus, is gelykgestel aan chtoniese gode en hulle het ook chtoniese offerandes ontvang. Ook Herakles en Asklepios kon as óf Olimpiese óf chtoniese gode beskou word, na gelang van die plek.

## Chtoniese gode 
## Verwysings 
:*Hierdie artikel is merendeels vertaal vanaf die Nederlandse Wikipedia-artikel goden*

## Eksterne skakel 
* *Theoi Khthonioi* – Gode van die onderwêreld

## Verdere leesstof 
* Fairbanks, A., The Chthonic Gods of Greek Religion, in *The American Journal of Philology* 21 (1900), pp. 241-259. (Engels)
* Schlesier, R., Chthonische Götter, in *Der Neue Pauly* 2 (1997), klm. 1185–1190. (Duits)
Benares

**Benares** (Hindi: *Banāras*, [bəˈnaːrəs], ), voorheen **Varanasi** (*Vārāṇasī*, [ʋaːˈraːɳəsi], ), is 'n groot stad aan die wesoewer van die Gangesrivier in die Indiese deelstaat Uttar Pradesh. Die stad lê in die noorde van die land en is een van die heiligste stede vir Hindoeïsme in die wêreld. Benares het 'n bevolking van 1&nbsp;212&nbsp;610 in 2011 gehad, maar dit is slegs die 32ste grootste stad in Indië.

## Sien ook 
* Tulsidas

## Eksterne skakels 
*  
*   Amptelike webwerf
*
Gorgo

[duimnael|'n Gorgo – omstreeks 500 v.C. ([Louvre).]]

Die **Gorgone** (enkelvoud: **Gorgo**; Grieks: Γοργών of Γοργώ) was in die Griekse mitologie vreesaanjaende vroue. Hoewel beskrywings van Gorgone wissel in verskillende verhale, verwys dit gewoonlik na drie susters met hare van lewende, giftige slange. Hulle is so afgryslik dat enigiemand wat vir een van hulle kyk, in klip verander. Tradisioneel is twee van die susters, Stheno en Euryale, onsterflik terwyl hulle suster, Medusa, sterflik is. Sy word eindelik deur die mitiese held Perseus onthoof.

Vanweë hulle voorkoms en die legende daaraan verbonde, is beelde van die Gorgone dikwels op voorwerpe en geboue uitgebeeld vir beskerming. ’n Beeld van ’n Gorgo kom byvoorbeeld voor op die mees opsigtelike plek van die kroonlys van die tempel op Corfu. Dit is die oudste klip-kroonlys in Griekeland en dateer van omstreeks 600 v.C.

## Ontstaan 
Die Gorgo was aanvanklik net een monster, maar omstreeks 700 v.C. het Hesiodus in sy *Theogonie* drie genoem —Stheno (die magtige), Euryale (die verspringer) en Medusa (die koningin). Volgens hom was hulle die dogters van die seegod Phorcys en van Keto. Hulle woon aan die verste kant van die westelike oseaan; volgens latere kenners in antieke Libië.

In *Metamorfoses* meen Ovidius, wat gewoonlik baie akkuraat was met sy weergawe van Griekse mites, dat net Medusa slange in haar hare gehad het nadat sy deur Atena vervloek is. Medusa het met Poseidon omgang gehad in ’n tempel van Atena nadat Poseidon deur die goue kleur van Medusa se hare aangetrek is. Atena het toe die aanloklike goue hare in slange verander.

## Perseus en Medusa 
In latere mites was Medusa die enigste van die Gorgone wat sterflik was, daarom kon Perseus haar onthoof terwyl hy in die weerkaatsing van ’n skild met ’n spieël, wat hy by Atena gekry het, na haar gekyk het.

Van die bloed wat uit haar nek gespuit het, het Pegasus, haar seun by Poseidon, ontstaan. Volgens ander bronne het elke druppel bloed in ’n slang verander. Hy het die kop, wat enigiemand wat daarna kyk in klip verander het, vir Atena gegee en sy het dit op haar skild gesit.

Volgens ander weergawes het óf hy óf Atena die kop gebruik om Atlas in klip te verander, en so het die Atlas-gebergte ontstaan "wat hemel en aarde uitmekaarhou". Hy het dit glo daarna gebruik teen koning Polydectes, wat hom oorspronklik gestuur het om Medusa dood te maak sodat hy Perseus se moeder, Danai, kon verlei. Toe hy terugkom en die koning, wat saam met Danai op sy troon gesit het, hom vra of hy die kop het, het hy dit uitgehou en almal aanwesig in klip verander.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Gorgon*
Eros (mitologie)

**Eros** (Grieks: Ἔρως) was in die Griekse mitologie die oergod van seksuele liefde en skoonheid. Hy is ook as ’n vrugbaarheidsgod aanbid. Sy eweknie in die Romeinse mitologie is Kupido.

In sommige mites was hy die seun van Afrodite en Ares, maar volgens Plato se *Symposium* is hy verwek deur Poros (Rykdom) en Penia (Armoede) op Afrodite se geboortedag. Nes met Dionisos word soms na hom verwys as **Eleuterios**, "Die Bevryder".

## Die twee kante van Eros 
Daar blyk twee kante aan Eros se bestaan te wees. In die eerste is hy ’n oergod wat nie net erotiese liefde verpersoonlik nie, maar ook die kreatiewe drif van die natuur, die eersgebore Lig vir die skepping en ordening van alle dinge in die kosmos. In Hesiodus se *Teogonie* het Eros uit Chaos, die leemte waaruit die hele wêreld ontstaan het, gekom saam met Gaia, die Aarde, en Tartaros, die onderwêreld; volgens Aristophanes se toneelstuk *Die Voëls* (omstreeks 414&nbsp;v.C.) kom hy voort uit ’n eier wat deur Erebos (Duisternis) bevrug en deur Nyx (Nag) gelê is.

Alternatiewelik is Eros die seun van Afrodite en óf Ares (meestal) óf Hermes óf Hefaistos; of van Poros en Penia.

Die aanbidding van Eros was nie algemeen in vroeë Griekeland nie, maar het later wydverspreid voorgekom. In Athene het hy ’n baie gewilde kultus met Afrodite gedeel, en die vierde dag van elke maand was vir hom heilig.

## Eros en Psugê
duimnael|links|Eros, omstreeks 470–450 v.C.
Eros se moeder, Afrodite, is in die *Verhaal van Eros en Psugê*, wat in die 2de eeu geskryf is, jaloers op die skoonheid van ’n sterflike vrou met die naam Psugê. Sy vra Eros toe om sy goue pyle te gebruik om Psugê verlief te maak op die lelikste man op aarde. Eros stem in, maar raak self verlief op Psugê toe hy homself per ongeluk met ’n goue pyl prik.

Hy laat haar na ’n berg gaan waar sy haar onsterflike man sou ontmoet soos ’n orakel dit aan haar ouers openbaar gemaak het. Daar wag hy vir haar, maar verbied haar om die lampe aan te steek sodat sy hom nie erken nie. Toe sy ná talle passievolle nagte saam met Eros een nag ’n lamp aansteek terwyl hy slaap en hom herken, word hy wakker en vlug weg van haar.

Aan die einde van die verhaal, waarin Afrodite vir Psugê ’n paar onmoontlike take gee om te voltooi, vind Eros haar weer en smeek Zeus en Afrodite vir hul toestemming om met haar te mag trou. Hulle stem in en Zeus maak Psugê onsterflik.

Afrodite het op hul bruilof gedans en hulle het hul kind wat daarna gebore is Plesier genoem, of in die Romeinse mitologie Voluptas.

## Beskermheer van manlike liefde 
Volgens tradisie wat deur Eratostenes geskep is, is Eros hoofsaaklik die beskermheer van liefde tussen mans, terwyl die liefde tussen mans en vroue Afrodite se gebied is. Meleager noem dié rol in ’n gedig: " ’n vrou werp die vuur wat mans waansinnig maak vir vroue; maar Eros self heers oor die passie vir mans." (Mousa Paidiké, 86)

## Skakels
* Theoi Project: Eros
: *Hierdie artikel is merendeels vertaal uit die Engelse Wikipedia-artikel :en:Eros*
Putrajaya

**Putrajaya** (Maleis: *Wilayah Persekutuan Putrajaya*, Jawi: ڤوتراجاي) is sedert 19 Oktober 1995 die regeringsetel van Maleisië en lê suidelik van die hoofstad Kuala Lumpur in die Federale Distrik (Maleis: *Wilayah Persekutuan Putrajaya*). Die stad het 'n bevolking van 67&nbsp;964 in 2010 gehad en het 'n oppervlakte van 49&nbsp;km².

## Verwysings
Sri Jayawardenepura Kotte

**Sri Jayawardenepura Kotte** (Sinhala: ශ්‍රී ජයවර්ධනපුර කෝට්ටේ, Tamil: ஶ்ரீ ஜெயவர்த்தனபுர கோட்டை), ook **Kotte**, is sedert 1982 die administratiewe hoofstad van Sri Lanka en is net suidoos van die kommersiële hoofstad Colombo geleë. Die stad het 'n bevolking van 107&nbsp;925 in 2012 gehad en beslaan 'n oppervlakte van 17&nbsp;km².

## Eksterne skakels 
*  
*    Amptelike webwerf
*
Uranos

**Uranos** (Grieks: Οὐρανός) of **Uranus** was in die Griekse mitologie ’n oergod (Lug) en die man van Gaia (Aarde). Hulle was die voorouers van die meeste van die Griekse gode, maar hy het geen bekende kultus gehad nie en word nie dikwels in die Griekse kuns uitgebeeld nie.

## Mite oor die skepping 
Volgens Hesiodus was Chaos die begin van die godewêreld, die leemte waaruit die hele heelal voortgekom het. Uit Chaos het Gaia, Hemera, Nyx, Tartaros, Uranos, Hades, Chronos, Erebos en Eter ontstaan.

Uranos het elke nag gekom om die aarde te dek en met sy suster Gaia te paar, maar hy het die kinders gehaat waaraan sy die lewe geskenk het. Onder hulle was die reusagtige eenoogsiklope, toe die drie verskriklike honderdhandige reuse, elk met vyftig koppe. Uranos het die kinders in Tartaros versteek sodat hulle nie die lig sou sien nie, en hy was baie in sy skik met dié wrede daad. Gaia was hartseer en maak toe ’n sekel, roep haar ander seuns en vra hulle om hul pa te ontman. Net Kronos was dapper genoeg om dit te doen. Uit die semen of bloed wat op Gaia gespat het, het nog kinders ontstaan: die sterk Eriniërs, die Gigante en die boomnimfe die Meliae. Uit Uranos se genitalieë wat in die see gegooi is, het Afrodite te voorskyn gekom.

Nadat hy Uranos onttroon het, het Kronos weer die siklope en honderdhandiges in Tartaros gevange gehou. Uranos en Gaia het toe voorspel dat hy op sy beurt deur sy seun onttroon sou word.

## Die planeet Uranus 
Die antieke Grieke en Romeine het net vyf "wandelende sterre" (planete) geken: Mercurius, Venus, Mars, Jupiter en Saturnus. Ná die ontdekking van ’n sesde planeet in die 18de eeu is die naam Uranus gekies as die logiese naam: Mars (Ares in Grieks) was die seun van Jupiter, Jupiter (Zeus) die seun van Saturnus en Saturnus (Kronos) die seun van Uranos/Uranus. Wat vreemd is, is dat die ander name Romeins is in teenstelling met Uranus, wat van die Griekse Uranos afgelei is pleks van die Romeinse god Caelus.

## Kinders 
duimnael|regs|380 px|Die ontmanning van Uranos, muurskildering deur Giorgio Vasari en Cristofano Gherardi, omstreeks 1560 (Palazzo Vecchio).
Uranos het al sy kinders by Gaia gehad, buiten Afrodite, wat uit sy genitalieë ontstaan het nadat dit in die see gegooi is.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Uranus (mythology)*

* Kerenyi, Carl, 1951. *The Gods of the Greeks*
* Graves, Robert, hersiene uitgawe, 1960. *The Greek Myths*.

## Eksterne skakels 
* Theoi Project: Ouranos
* Titans – ’n opsomming van die Uranos-mite
Cotonou

**Cotonou** (Franse uitspraak: [kɔtɔnu]; Fon: Kútɔ̀nú)  is die ekonomiese sentrum van Benin. Die stad se amptelike bevolking is in 2006 op 761 137 inwoners bereken; maar sommige beramings dui egter aan dat die bevolking tot 2,4 miljoen kan beloop. Die bevolking in 1960 was slegs 70 000. Die stedelike gebied brei steeds uit, veral na die weste. Die stad lê in die suidooste van die land, tussen die Atlantiese Oseaan en die Nokouemeer.

Benewens die feit dat dit Benin se grootste stad is, is dit die setel van die regering, hoewel Porto-Novo die amptelike hoofstad is. Dit is die tuiste van die meeste van die land se regeringsgeboue en diplomatieke missies.

## Geskiedenis 
links|duimnael|Fort in Cotonou in 1900
Die naam "Cotonou" beteken "by die rivier van die dood" in die Fon-taal.  Aan die begin van die 19de eeu was Cotonou (destyds 'Kutonou' gespel) 'n klein vissersdorpie en word vermoedelik in 1830 deur koning Ghezo van Dahomey gestig. In 1883 het die Franse vloot die stad beset om die verowering van die gebied deur die Britse regering te voorkom. Na Glele se dood in 1889 het koning Béhanzin onsuksesvol probeer om die verdrag uit te daag. Die stad het vinnig gegroei na die bou van die hawe in 1908.   Hierdie erosie het daartoe gelei dat baie mense hul huise langs die kus verlaat het.

## Vervoer 
links|duimnael|Outonome hawe van Cotonou
Die outonome hawe van Cotonou is een van die grootste in Wes-Afrika. Die stad is verbind met Parakou in die noorde deur die Benin-Niger-spoorweg. Die Internasionale Lughawe Cotonou lewer diens aan die hoofstede van die streek en Frankryk, sowel as die groot stede van Benin: Parakou, Kandi, Natitingou, Djougou en Savé. Daar is padverbindings na buurlande: Nigerië, Burkina Faso, Niger en Togo. 'n Algemene vervoermiddel in die stad is die motorfiets-taxi, plaaslik bekend as zémidjan.
## Ekonomie 
Belangrike vervaardigde goedere sluit in palmolie, brouery, tekstiel en sement.  Motorvoertuie en fietse word aanmekaargesit, en daar is saagmeulens in die stad. Petroleumprodukte, bauxiet en yster is die belangrike uitvoer produkte. Daar is platforms in die see wat vir olie boor. Die stad is 'n sentrum vir die motorhandel, en Europese handelsmerke word van groot buitelugparkeerplekke verkoop. In die verlede het Citroën motors (byvoorbeeld die Citroën 2CV en Ami 8) plaaslik saamgestel. 

Teen 2012 het seerowery in die Golf van Guinee die handel in die hawe van Cotonou aansienlik verminder.

In die Missebo-gebied is 'n tekstielmark van Afrika-afdrukke wat hoofsaaklik deur Indiese groothandelaars en kleinhandelaars hanteer word.

## Verwysings
Teia

**Teia** of **Theia** (Grieks: Θεία; "godin" of "goddelike") was in die Griekse mitologie uit die eerste geslag Titane. Volgens Hesiodus se *Teogonie* was sy die dogter van Gaia (Aarde) en Uranos (Lug). Sy en haar broer Huperion was die ouers van Helios (Son), Selene (Maan) en Eos (Daeraad).

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Theia*

## Eksterne skakels 
* Theoi Project: Theia
Uranus (dubbelsinnig)

Die naam **Uranus** kan verwys na:

* Uranus (planeet), ’n planeet.
* Uranos of Uranus, 'n Griekse god.
USC Paloma Hamburg

** USC Paloma Hamburg** is 'n sportklub uit die stadstaat Hamburg in Duitsland. Behalwe sokker, het die klub ook onder meer afdelings vir gimnastiek, pluimbal, basketbal, handbal, tafeltennis en kanovaart.

Die klub is in Augustus 1909 gestig as *Schlagballverein Sport Club Paloma Hamburg*. In 1914 is daar met *Uhlenhorster Sport Club 1911* saamgesmelt en in 1928 het *Sportvereinigung Phöbus-Meteor 1920 Hamburg* by die klub aangesluit.

Gedurende die Tweede Wêreldoorlog het die klub tydelik saamgesmelt met *Sportverein Uhlenhorst-Herta 1911* en *Sport Club Urania Hamburg* as *Barmbecker Sportgemeinschaft*. Die klub het op die hoogste vlak meegeding in die Gauliga Nordmark en later die Gauliga Hamburg. Na die oorlog het die klubs weer hulle eie gang gegaan.

Die klub het in 2002 die hoofrondte van die DFB-Pokal gehaal, waar hulle in die eerste rondte deur 1. FC Kaiserslautern uitgeskakel is.

## Onlangse ligaposisionering 
## Eksterne skakels 
* Amptelike klubwerf
Eros

Die term **Eros** kan verwys na:
* Eros (mitologie), die Griekse god van liefde.
* Eros (konsep), die Griekse woord vir romantiese of seksuele liefde.
* Eros (Freud)
* JDT 1650R EROS, ’n vliegtuig
* Eros (Louisiana), ’n dorp in die VSA.
* 433 Eros, ’n asteroïed.
* *Eros* (album), ’n album van die alternawie metalgroep Deftones.
* *Eros*, ’n album deur die sanger Eros Ramazzotti.
* *Eros* (rolprent), ’n 2004-rolprent.
* Eros, binnelandse lughawe in Windhoek.
Pontos

[duimnael|regs|Pontos en [Tyche|Fortuna (links), beskermpersone van die Swartsee-hawe Tomis, 2de eeu]]

**Pontos** (Grieks: Πόντος) was in die Griekse mitologie een van die oergode wat voortgekom het uit Gaia (Aarde) alleen.

Vir Hesiodus was Pontos nie veel meer nie as die verpersoonliking van die see: *ho pontos*, "die pad", waarby die Grieke die Middellandse See bedoel het. Hy en Gaia het daarna die ouers geword van Nereus (die ou man van die see), Taumas (die ontsagwekkende "wonder" van die see, dus die see se gevaarlike aspekte), Forkus en sy suster-metgesel Keto, en van die Euribiërs (die Sterk Godinne). By Talassa (wie se naam ook see beteken) was hy die vader van Telchines.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Pontus (mythology)*

## Eksterne skakels 
* Theoi Project: Pontos
Hades

**Hades** (Grieks: ᾍδης *Hádēs*; Ἅιδης *Háidēs*) – die onsigbare – was in die Griekse mitologie die antieke onderwêreld asook die god wat daaroor geheers het. Hy is die oudste seun van Kronos en Rea.

Volgens die mite het hy en sy broers Zeus en Poseidon die Titane in die Titanestryd verslaan en die heerskappy van die heelal onder hulle verdeel: Hades het die onderwêreld gekry, Zeus die lug en Poseidon die see. Hoewel hy oor die dooies regeer het, was Tanatos, en nie Hades nie, die Dood self.

## Hades se koninkryk 
duimnael|220px|links|Eneas se reis na Hades deur die ingang by Kumai, geteken deur Andrea de Jorio, 1825
In ouer Griekse mites is die koninkryk van Hades die klam, somber woonplek van alle afgestorwenes. Later het Griekse filosowe die idee bygevoeg dat sterflinge ná hul dood geoordeel word en dan óf beloon óf gestraf word. Dié wat gestraf moes word, is na Tartaros gestuur.

Die afgestorwenes het die onderwêreld binnegegaan deur die rivier Styx oor te steek. Hulle is deur die bootsman Charon oorgeneem, wat ’n *obolus*, ’n klein muntstuk, gevra het daarvoor. Dié is deur die afgestorwene se familie in sy mond geplaas. Die ander kant van die rivier is bewaak deur Kerberos, die hond met drie koppe.

Die vyf riviere van Hades se koninkryk, en hul simboliese betekenisse, is: Acheron (die rivier van verdriet), Kokitos (weeklag), Flegeton (vuur), Lete (vergetelheid) en Styx (haat). Die Styx vorm die grens tussen die boonste en laer wêrelde.

## Kultus 
Hades, die god van die afgestorwenes, was ’n gevreesde figuur vir die lewendes. Hulle het hulle gesigte weggedraai wanneer hulle offerandes aan hom gebring het en het allerhande ander name gebruik as hulle van hom praat het omdat hulle nie sy naam wou noem nie, soos Plouton ("rykdom"; vandaar die naam van sy Romeinse eweknie, Pluto), Klumenus ("berug") en Poludegmon ("die een wat baie ontvang").

## Persefone 
Hades se vrou was Persefone, die dogter van Zeus en Demeter. Sy is deur Hades ontvoer terwyl sy saam met haar ma blomme gepluk het. Demeter het haar baie gemis en die land vervloek, wat ’n groot droogte tot gevolg gehad het. Daarna het sy by Zeus gepleit om haar dogter terug te bring. Zeus het Hermes gestuur om dit te doen, maar Hades het vir Persefone ses granaatsade gegee om te eet en daarom moes sy ses maande van die jaar in die land van die afgestorwenes bly. Die ander ses maande kon sy op Olimpus woon saam met haar familie. Terwyl sy in die onderwêreld was, mag sy niks anders geëet het nie, anders sou sy dit nie weer kon verlaat nie. Vir die ses maande van haar afwesigheid, terwyl Demeter getreur het, het die droogte (herfs en winter) teruggekeer.

## Sien ook
*Eleusiniese misterieë

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Hades*

## Eksterne skakels 
* Kleurkaart van Hades
* Antieke kaart
* Theoi Project: Hades
Minotourus

[duimnael|regs|Theseus aan die veg met die Minotourus, bronsbeeld deur Antoine-Louis Barye ([Louvre).]]

Die **Minotourus** of **Minotaurus** (Grieks: Μῑνώταυρος; Minotauros) was in die Griekse mitologie ’n kreatuur met die kop van ’n bul en die lyf van ’n man, of soos deur Ovidius beskryf, "half man; half bul". Hy is aangehou in die Kretensiese Labirint, ’n soort doolhof  wat vir dié doel vir koning Minos van Kreta gebou is. Dit is uiteindelik deur Theseus, die seun van Aigeas, doodgemaak.

## Geboorte en voorkoms 
Nadat hy die troon van Kreta bestyg het, het Minos met sy broers gestry oor die reg om te regeer. Minos het vir Poseidon gevra om vir hom ’n sneeuwit bul te stuur as ’n teken van sy goedkeuring. Hy moes die bul aan Poseidon offer, maar het besluit om dit eerder te hou omdat dit so mooi was. Om hom te straf het Poseidon Pasiphaë, Minos se vrou, laat verlief raak op die bul van die see, die Kretensiese Bul. Sy het die argitek Daidalos gevra om vir haar ’n houtkoei te maak, waarin sy toe geklim het om met die bul te paar. Hul kind was ’n monster, die Minotourus. Hy het later wild en boosaardig geword en Minos het die labirint laat bou om hom binne te hou.

In die klassieke kuns word die Minotourus gewoonlik uitgebeeld met die lyf van ’n man en die kop en stert van ’n bul. Later is hy ook soms uitgebeeld met die lyf van ’n bul en die kop van ’n man. Dié voorstelling word soms steeds aangetref, soos in Steele Savage se illustrasies vir Edith Hamilton se *Mythology* (1942).

## Theseus 
Minos se seun is later deur die inwoners van Athene doodgemaak (of deur die Kretensiese Bul wat koning Aigeus van Athene hom gevra het om dood te maak). Minos het oorlog teen die Atheners gevoer om sy seun se dood te wreek en het gewen. Om ’n einde te bring aan die offerande van jong Atheners aan die Minotourus het Aigeus sy seun, Theseus, gestuur om die Minotourus dood te maak.

In Kreta het Ariadne, Minos se dogter, op Theseus verlief geraak en hom deur die labirint gelei, waar hy die Minotourus doodgemaak het.

## Verwysings 
## Eksterne skakels 
* Theoi Projects: Minotourus

: *Hierdie artikel is merendeels vertaal vanaf die Engelse Wikipedia-artikel :en:Minotaur*
Honderdhandige

regs|duimnael|Die Honderdhandige Briareos in ’n politieke spotprent.

Die **Honderdhandiges** of **Hekatoncheire** (Grieks: Ἑκατόγχειρες) is figure uit die eerste stadium van die Griekse mitologie. Hulle was drie reuse met ongelooflike krag en snelheid, elk met honderd arms en vyftig koppe. Hul naam kom van die Griekse ἑκατόν (*ekatron*, "honderd") en χείρ (*cheir*, "hand").

## Mite 
Volgens Hesiodus se *Theogonie* was die Honderdhandiges die kinders van die oergode Gaia (Aarde) en Uranos (Lug). Hul name was **Briareos** (Βριάρεως, die Lewenskragtige), **Kottos** (Κόττος, die Slaner van die Woedendes) en **Gyges** (Γύγης, die Een met die Groot Ledemate).

Hul pa, Uranos, het hulle en die eenoog-siklope, nog kinders van hom en Gaia, net ná hul geboorte in die dieptes van Tartaros gegooi omdat hy hulle as monsters beskou het. Uranos se seun Kronos het hulle bevry toe hy Uranos ontman en die nuwe oppergod geword het. Daarna het Kronos hulle teruggestuur Tartaros toe.

Hulle is eindelik deur Kronos se seun Zeus bevry om hom, sy broers en sy susters teen Kronos en sy Titane te help veg in die Titanestryd, waaruit Zeus en sy Olimpiese gode as oorwinnaars getree het.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Hecatonchires*

* Hesiodus, *Theogonie* 147ff.
* *Bibliotheca* I.1.1
* Ovidius, *Fasti* iv.593
* Kerenyi, Karl, *Gods of the Greeks*, Londen, Thames and Hudson, 1951.
* Theoi Project – Hekatonheir Briareos
Lobamba

**Lobamba** is die regeringsetel, asook koninklike en wetgewende hoofstad van Eswatini. Dit lê 16&nbsp;km suidoostelik van die administriewe hoofstad Mbabane en het 'n bevolking van 11&nbsp;000 in 2006 gehad.

## Eksterne skakels 
*
Garoowe

**Garoowe** (Arabies: غاروي, ook Garōwe, Garowe, Gaarowe or Garoe) is die hoofstad van die omstrede gebied Puntland en van die streek Nugaal in Somalië. Die stad het 33&nbsp;686 inwoners.

Garowe is in die Nugaalvallei geleë, begrens deur geleidelik stygende hoë plato's wat oor die algemeen hoogtes van 500 tot 1 000 meter bo seespieël in die noorde, weste en suide bereik. Die westelike deel van dieselfde plato word deur talle valleie en droë waterlope gekruis. Bok- en kameelboerdery vorm die basis van die ekonomie, en wierook en mirre word van wilde bome versamel.

## Geskiedenis 
Gedurende die 19de eeu was Garowe en 'n groot deel van die noordoostelike Somalië 'n integrale deel van die Majeerteen-sultanaat, wat deur koning Osman Mahamud, neef van die sultan Yusuf Ali Kenadid van die sultanaat van Hobyo, regeer is.

Die stad sou later in die koloniale periode by Italiaans Somaliland opgeneem word.

Na onafhanklikheid is Garowe 'n distriksentrum van Bosaso gemaak. Die stad sal later in die vroeë sewentigerjare herbewillig word as die streekhoofstad van 'n gebied bestaande uit Las Anod en Eyl. Hierdie nuwe administratiewe afdeling, genaamd Nugal-vallei, word Nugal genoem.

Na die uitbreek van die burgeroorlog in 1991, is 'n plaaslike grondwetlike konferensie in 1998 in Garowe gehou oor 'n tydperk van drie maande. Bygewoon deur die politieke elite, tradisionele godsdiensleiers (Issims), lede van die sakegemeenskap, intellektuele en ander verteenwoordigers van die burgerlike samelewing met die doel om dienste aan die bevolking te lewer, sekuriteit te bied, handel te vergemaklik en interaksie met binnelandse en internasionale vennote. Die uitkoms was die stigting van die  outonome Puntland-staat Somalië.  

## Verwysings
Hargeisa

**Hargeisa** ook *Hargeysa* (Somalies Hargaysa, Arabies هرجيسا)) is die hoofstad van die omstrede gebied Somaliland en van die streek Maroodi Jeex in Somalië.Dit volg Burco op as die hoofstad van die Britse Somaliland Protektoraat in 1941. Hargeisa is die grootste stad in Somaliland,  en het ook gedien as die hoofstad van die Isaaq Sultanaat gedurende die middel tot laat 19de eeu.  Die stad het 1&nbsp;300&nbsp;000 inwoners in 2010 gehad en het 'n oppervlakte van 86&nbsp;666 km².

Hargeisa is gestig as 'n water- en handelsstop tussen die kus en die binneland deur die Isaaq Sultanaat. Aanvanklik het dit gedien as 'n waterput vir die groot vee van die Eidagale-stamme wat in die spesifieke streek bewoon het en later deur die huidige stamme van Hargeisa verbind is.  In 1960 het die Somaliland-protektoraat onafhanklikheid van die Verenigde Koninkryk verkry en soos geskeduleer dae later met die Trustgebied van Somaliland (voormalige Italiaanse Somaliland) verenig om die Somaliese Republiek op 1 Julie te vorm.

Hargeisa is geleë in 'n vallei in die Galgodon (Ogo) hooglande en sit op 'n hoogte van 1,334 m. Die stad is die tuiste van rotskuns uit die Neolitiese Omwenteling en is ook 'n kommersiële spilpunt vir onder meer kosbare klipsnywerk, konstruksie, kleinhandeldienste en handel. terwyl Hargeisa volgens die CIA-feiteboek 'n bevolking van ongeveer 760 000 vanaf 2015 beraam het. Vanaf 2019 word beraam dat Hargeisa 'n bevolking van 1,2 miljoen het.  Die stedelike gebied beslaan 75 vierkante kilometer, met 'n bevolkingsdigtheid van 12 600 inwoners per vierkante kilometer (33 000 / vierkante myl).

## Verwysings
Regeringsetel

Die **regeringsetel** is die administratiewe stad van 'n land waar die regering (en meestal ook die parlement) gestel is. Die regeringsetel is meestal ook die land se hoofstad, maar dit is nie altyd die geval nie. In Nederland, byvoorbeeld is Amsterdam die hoofstad, maar Den Haag is die regeringsetel. In Suid-Afrika, daarteenoor, is Pretoria beide die hoofstad asook die regeringsetel.

Lande waar die regeringsetel nie die land se hoofstad is nie:
* Die regeringsetel van Benin is Cotonou en die hoofstad is Porto Novo.
* Die regeringsetel van Bolivië is La Paz en die hoofstad is Sucre.
* Die regeringsetel van eSwatini is Lobamba en die hoofstad is Mbabane.
* Die regeringsetel van Ivoorkus is Abidjan en die hoofstad is Yamoussoukro.
* Die regeringsetel van Maleisië is Putrajaya en die hoofstad is Kuala Lumpur.
* Die regeringsetel van Nederland is Den Haag en die hoofstad is Amsterdam.
* Die regeringsetel van Sri Lanka is Sri Jayawardenepura en die hoofstad is Colombo.
* Die regeringsetel van Tanzanië is Dar-es-Salaam en die hoofstad is Dodoma.

Die Switserland het *de jure* geen hoofstad en die regeringsetel is *de facto* Bern.

## Geskiedenis 
Tydens die Duitse Divisie was Bonn die regeringsetel van Duitsland en Berlyn (Wes) die hoofstad.
Soechoemi

**Soechoemi** (Abchasies: Аҟəа, *Aqwais*; Georgies: სოხუმი, *Sochoemi*, [sɔχumi], ; Russies: Сухум, *Soechoem*, [sʊˈxum(ʲɪ)]) is die hoofstad van Abchasië, 'n omstrede gebied in Georgië. Die stad het in 2018 'n bevolking van sowat 65&nbsp;400 gehad.

Soechoemi is 'n stad in 'n wye baai aan die Swartsee se oostelike kus. Dit is beide die hoofstad en grootste stad van die Republiek Abchasië, wat dit sedert die Abchasië-oorlog in 1992–93 beheer. Abchasië word egter internasionaal as deel van Georgië beskou. Die stad, wat 'n lughawe het, is 'n hawe, groot spooraansluiting en 'n vakansieoord vanweë sy strande, sanatoriums, mineraalwater-spa's en semitropiese klimaat. Dit is ook 'n lid van die Internasionale Swartseeklub.

## Geskiedenis 
duimnael|links|Soechoemi se vesting in die 1830's
duimnael|links|Soechoemi in 1912. Vroeë kleurfoto deur Sergei Prokudin-Gorskii
Soechoemi se geskiedenis kan teruggevoer word na die 6de eeu v.C., toe dit deur Grieke gevestig is, wat dit *Dioscurias* genoem het. Gedurende hierdie tyd en die daaropvolgende Romeinse tydperk het 'n groot deel van die stad onder die Swartsee verdwyn. Die stad is *Tskhumi* genoem toe dit deel geword het van die Koninkryk Abchasië en toe die Koninkryk Georgië. Dit is deur plaaslike prinse betwis en het in die 1570's deel van die Ottomaanse Ryk geword, wat so gebly het totdat dit in 1810 deur die Russiese Ryk verower is.

Na 'n tydperk van konflik tydens die Russiese Burgeroorlog, het dit in 1918 deel geword van die onafhanklike Georgië, wat Abchasië ingesluit het. In 1921 is die Demokratiese Republiek Georgië deur Sowjet-bolsjewistiese magte uit Rusland beset. Binne die Sowjetunie is dit as 'n vakansieoord beskou. Die huidige bevolking van 65&nbsp;000 is slegs die helfte van die bevolking wat teen die einde van die Sowjet-heerskappy daar gewoon het.

## Huidige toedrag 
duimnael|links|Soechoemi Botaniese Tuin
Toe die Sowjetunie in die vroeë 1990's opgebreek het, het die stad aansienlike skade gely tydens die Abchasies-Georgiese konflik. Tydens dié oorlog het die stad en sy omgewing byna daagliks onder lugaanvalle en artilleriebestoking gely, met swaar burgerlike ongevalle. Op 27 September 1993 is die stryd om Soechoemi afgesluit deur ’n volskaalse veldtog van etniese suiwering teen sy meerderheid Georgiese bevolking, insluitend lede van die pro-Georgiese Abchasiese regering (Zhiuli Sjartawa, Raul Esjba en andere) en die burgemeester van Soechoemi, Goeram Gabiskiria.

Alhoewel die stad tans relatief vreedsaam en gedeeltelik herbou is, ly dit steeds onder die nagevolge van die oorlog, en het dit nie sy vroeëre etniese diversiteit herwin nie. ’n Relatief groot infrastruktuurheropbouprogram is in 2019–2020 van stapel gestuur wat fokus op die opknapping van die waterfront, die herbou van stadspaaie en die skoonmaak van stadsparke.

Die bevolking was 65&nbsp;716 in 2017, vergeleke met ongeveer 120&nbsp;000 in 1989. Gedurende die somervakansieseisoen verdubbel en verdriedubbel sy bevolking gewoonlik met ’n groot invloei van internasionale toeriste.

## Susterstede 
* Tiraspol (/)
* Zchinwali (/)

## Verwysings